b'\n_START_ARTICLE_\nSj\xc3\xb8omr\xc3\xa5det\n_START_PARAGRAPH_\nSj\xc3\xb8omr\xc3\xa5det er det eldste havneomr\xc3\xa5det i Longyearbyen, og ligger i omr\xc3\xa5det mellom UNIS og Longyear Energiverk p\xc3\xa5 begge sider av munningen av Longyearelva i Adventfjorden. Sj\xc3\xb8omr\xc3\xa5det er eksporthavn for kull fra Longyearbyen. Lengre \xc3\xb8st l\xc3\xb8per Adventelva ut i fjorden, og gj\xc3\xb8r vannet i Sj\xc3\xb8omr\xc3\xa5det relativt lite saltholdig. I vest er det opparbeidet kaikant, i \xc3\xb8st er det en tidevannssone med mye bentisk liv og et rikt liv av vadefugler._NEWLINE_I Sj\xc3\xb8omr\xc3\xa5det ble det f\xc3\xb8rste kullet fra Gruve 1 skipet ut omkring og like etter f\xc3\xb8rste verdenskrig, inntil det ble anlagt egen kullhavn p\xc3\xa5 Hotellneset. Da Gruve 1 kom i drift ble det anlagt en liten jernbane fra der hvor Svalbard kirke st\xc3\xa5r n\xc3\xa5, og ned til sj\xc3\xb8en. I dag brukes Sj\xc3\xb8omr\xc3\xa5det i vest (Gammelkaia) som fast kaiplass for Sysselmannens oppsynsskip Nordsyssel, det skipes fortsatt ut kull herfra, og i \xc3\xb8st som privat b\xc3\xa5thavn. Det er mange fastboende som har b\xc3\xa5t i havna, og Sj\xc3\xb8omr\xc3\xa5det har en del maritim lettindustri, handelsanlegg, kunstgalleri, m.m._NEWLINE_Tankanleggene og naustene fra mellom- og etterkrigstiden er bevart, og hele det historiske milj\xc3\xb8et Sj\xc3\xb8omr\xc3\xa5det er vernet i medhold av Svalbardmilj\xc3\xb8loven (eldre enn 1946)._NEWLINE_I nyere tid har det v\xc3\xa6rt en fast m\xc3\xa5lestasjon utenfor Sj\xc3\xb8omr\xc3\xa5det for marinbiologisk og oseanografisk forskning.'